Vasbeslote tiener ontsnap uit ontvoerders se kloueDie tienerseun (links) en sy ouboet. Om sy identiteit te beskerm, kan ’n gesigfoto van hom nie geplaas word nie. Foto: Facebook Die ma van ŉ tiener wat bes moontlik ontvoer sou gewees het as hy nie verbete terugbaklei het nie, sê haar seun se vertroue in mense is heeltemal geskend. Die 14-jarige leerder aan Maritzburg College in Pietermaritzburg is Dinsdagmiddag ŉ hanetree van sy ouerhuis op Hilton gegryp, in ŉ kar geprop en ŉ kombers oor hom gegooi terwyl een van sy ontvoerders op hom gaan sit het om te keer dat hy uitspring. Nadat hy met mag en mening teruggeveg en ŉ bohaai opgeskop het, het die twee mans hom uit die kar gegooi, blykbaar bang dat hy die aandag op hulle sou vestig. Sy ma, wat verkies om anoniem te bly om haar seun se identiteit te beskerm, het Saterdag aan Maroela Media gesê dis vir haar seun, wat van kleins af opgevoed is om beleef teenoor volwassenes op te tree, amper onmoontlik om ongeskik met grootmense te wees. Die volgende oomblik het die een hom gegryp. Toe die twee mans, wat hy in hul 20’s skat, dus Dinsdag omstreeks 17:00 by hom stilhou en aanwysings na die plaaslike private skool Hilton College vra, het hy hulle probeer help. Die volgende oomblik het die een hom gegryp en by die een agterdeur van die motor ingeprop waar sy makker met ŉ kombers gewag het. Die man op die agtersitplek het die kombers oor die tiener gegooi en op hom gaan sit, vertel sy ma. Die seun beskryf albei mans as goedgebou en met ŉ baie goeie Engelse aksent. Sy ma vermoed hulle is dalk Nigeriërs, maar die tiener meen hulle is Suid-Afrikaners omdat hulle hom met die tipiese “howzit, bru” gegroet het. Die tiener (regs) se ma (links) sê ter wille van kinders se veiligheid kan hulle nie ’n voet buite die huis sit sonder dat iemand hulle vergesel nie. Foto: Facebook Die tiener het met die mans probeer onderhandel en hulle sy fiets aangebied en selfs voorgestel dat hulle na sy huis gaan om geld by sy ouers te kry. Toe hulle nie daarin geïnteresseer was nie, vertel sy ma, het dit hom getref dis in hom dat hulle belangstel, nie in geld of goed nie. Ek is so jonk. Dit kan nie met my gebeur nie. “Ek is 14. Ek is nog so jonk,” het dit deur sy gedagtes geflits toe hy besef hy kan die slagoffer van mensehandel word. “Dit kan nie met my gebeur nie. Ek moet hier uitkom!” het hy in ŉ onderhoud met die dagblad The Witness van die vreesaanjaende oomblikke vertel. Nadat hy met sy stoeiery die kombers van sy kop af kon kry, het hy gesien die kar se een deur is nie gesluit nie. Hy het dit oopgemaak maar die man agter by hom het hom teruggetrek. “Ek het hom so hard as ek kon met die vuis in die gesig geslaan,” vertel hy. Ná die worsteling het die bestuurder stadiger gery en hom by die Hilton Kwikspar uit die motor gegooi. ŉ Verbyganger het hom teruggeneem na sy fiets en toe na die polisiestasie vergesel. Ons moet met ons kinders praat en hulle waarsku. “Ons moet met ons kinders praat en hulle waarsku: Wat daar buite in die wêreld gebeur, gebeur op ons voorstoep,” sê sy ma. “Ons moet met hulle praat oor die werklikheid sodat hulle veilig kan wees en hulle bewus maak van die gevare van mensehandel.” Sy meen die beste raad is dat kinders nooit, ooit alleen uitgaan nie. “Sorg altyd dat ŉ maat of ŉ volwassene by jou kind is. My seun sê self nou hy besef dis gevaarlik om alleen buite te wees.” Sy sê sy sou nooit kon dink dat so iets op hul dorpie met sy vooraanstaande skole sou kon gebeur nie. “ŉ Mens sou dink dit gebeur in die groot stad Durban, maar nie by ons nie.” Haar seun vind dit op die oomblik moeilik om enigiemand te vertrou. Sy ma hoop net hy sal mettertyd oor die skok en ontnugtering van die amperse ontvoering kom.